《泛五云谿游照湖归》
宋代·吴奎

樵风漾归舟，飘然一叶轻。
曲岸忽超逸，远山回抱明。
幽禽淡容忽，荷芰相低倾。
野田足收穫，邨叟时逢迎。
欢言无物役，得我游览情。
日脚暮云起，湖面蓼烟生。
秋光湛空碧，彷佛见重城。
候吏津亭外，稍闻笳鼓声。

作者简介：（1011—1068）潍州北海人，字长文。仁宗天圣五年进士。历知数州。累迁翰林学士，权知开封府。达于从政，应事敏捷，吏不敢欺，豪猾畏敛。英宗朝官至礼部侍郎。神宗即位，拜参知政事。以反对起用王安石，出知青州。卒谥文肃。